b'\n_START_ARTICLE_\nTaegeuk\n_START_PARAGRAPH_\nTaegeuk (in hangul:\xed\x83\x9c\xea\xb7\xb9, \xc3\xaen hanja:\xe5\xa4\xaa\xe6\xa5\xb5 ) este un simbol sau o diagram\xc4\x83 coreean\xc4\x83, aflat \xc3\xaen centrul steagului na\xc8\x9bional al Coreei de Sud, care \xc3\xae\xc8\x99i ia denumirea dup\xc4\x83 el - Taegeukgi. Taegeuk a fot preluat din chinez\xc4\x83, de la ideograma \xe5\xa4\xaa\xe6\xa5\xb5 (taiji), \xc8\x99i este tradus ca \xe2\x80\x9eMarea Polaritate\xe2\x80\x9d sau \xe2\x80\x9eMarele Fundament\xe2\x80\x9d. Simbolul este legat de tradi\xc8\x9bia filosofiei daoiste \xc8\x99i a \xc8\x99amanismului coreean \xc8\x99i e cunoscut \xc8\x99i ca simbol Yin-Yang (\xe2\x80\x9eeumyangohaeng\xe2\x80\x9d) El este caracterizat de un cerc \xc3\xaemp\xc4\x83r\xc8\x9bit \xc3\xaen dou\xc4\x83 suprafe\xc8\x9be colorate \xc3\xaen form\xc4\x83 de virgul\xc4\x83 sau lobi (pa):una ro\xc8\x99ie Yang \xc3\xaen partea superioar\xc4\x83, simboliz\xc3\xa2nd elementul masculin, lumina, cerul, for\xc8\x9bele active, \xc8\x99i alta albastr\xc4\x83 Yin, dedesubtul ei, reprezent\xc3\xa2nd elementul feminin, \xc3\xaentunericul, p\xc4\x83m\xc3\xa2ntul, for\xc8\x9bele reactive. Cercul compus din ele exprim\xc4\x83 mi\xc8\x99carea infinit\xc4\x83. Cele dou\xc4\x83 principii sunt Marea Polaritate sau Marele Fundament, legea cauzei \xc8\x99i efectului, \xc3\xaen ele lucrurile \xc3\xaencep \xc8\x99i se sf\xc3\xa2r\xc8\x99esc. Ele sunt cele dou\xc4\x83 for\xc8\x9be ale universului, fiind, \xc3\xaentre altele, \xc8\x99i sursele vie\xc8\x9bii omene\xc8\x99ti.\n_START_SECTION_\nSimbolul Taegeuk \xc3\xaen Coreea\n_START_PARAGRAPH_\nSimbolul grafic, cunoscut \xc3\xaen antichitatea roman\xc4\x83 \xc8\x99i celtic\xc4\x83, a fost identificat \xc3\xaen cultura coreean\xc4\x83 prin secolul al VII-lea. \xc3\x8en Koreea el este \xc3\xaent\xc3\xa2lnit prima dat\xc4\x83 pe obiecte de lemn din morminte Bogam-ri (Baekje) din Naju (provincia Jeolla de sud). De asemenea el apare \xc3\xaencrustat \xc3\xaen piatr\xc4\x83 \xc3\xaen Templul Gameunsa, care a fost zidit la Gyeongju (provincia Gyeongsang de nord) \xc3\xaen anul 628 \xc3\xaen timpul regelui Jinpyeong din Silla. Urme de Taeguek s-au g\xc4\x83sit \xc8\x99i \xc3\xaen morminte din Goguryeo \xc8\x99i din Silla._NEWLINE_Taegeuk era folosit la izgonirea duhurilor rele. \xc3\x8en timpul dinastiilor Goryeo \xc8\x99i Joseon a fost utilizat \xc3\xaen daoismul ajuns \xc3\xaen Coreea, exprim\xc3\xa2nd speran\xc8\x9ba de armonie \xc3\xaentre principiile Yin \xc8\x99i Yang de care depinde, \xc3\xaentre altele, o via\xc8\x9b\xc4\x83 fericit\xc4\x83.\n_START_SECTION_\nTaiji\n_START_PARAGRAPH_\nNumele \xe2\x80\x9eTaegeuk\xe2\x80\x9d provine din chinezescul \xe2\x80\x9eTaiji\xe2\x80\x9d, simbolul devenind cunoscut sub acest nume mai \xc3\xaent\xc3\xa2i \xc3\xaen China, prin cartea \xe2\x80\x9eTaijitushe\xe2\x80\x9d (O explicare a simbolului Taiji) a \xc3\xaenv\xc4\x83\xc8\x9batului Zhou Dun-yi (1017-1073) din timpul Dinastiei Song . Simbolul a ajuns s\xc4\x83 decoreze por\xc8\x9bile caselor \xc8\x99i templelor, ale unor morminte \xc8\x99i sanctuare regale, ale \xc8\x99colilor \xc8\x99i academiilor confucianiste, por\xc8\x9bile cu z\xc4\x83brele ale s\xc4\x83lilor de lectur\xc4\x83 budiste, s\xc4\x83 \xc3\xaempodobeasc\xc4\x83 manuscrisele.\n_START_SECTION_\nJocurile Paralimpice\n_START_PARAGRAPH_\nLa Jocurilor Paralimpice de la Seul din 1988 \xc8\x99i apoi p\xc3\xa2n\xc4\x83 \xc3\xaen 1994 a fost folosit un logo paralimpic con\xc8\x9bin\xc3\xa2nd cinci diagrame asem\xc4\x83n\xc4\x83toare cu loburi de Taegeuk (\xe2\x80\x9epa\xe2\x80\x9d \xe5\xb7\xb4) aranjate \xc3\xaen mod similar cu cercurile olimpice. Logo-ul oficial adoptat de Comitetul Paralimpic Interna\xc8\x9bional \xc3\xaentre 1994-2004 a inclus trei loburi \xe2\x80\x9epa\xe2\x80\x9d colorate \xc3\xaen genul celor din Taegeuk. Acest logo a fost \xc3\xaenlocuit apoi cu semne de tip Agitos.\n_START_SECTION_\nTaegeuk tricolor\n_START_PARAGRAPH_\nSam Saeg Taegeuk sau Sam taegeuk (hangul: \xec\x82\xbc\xec\x83\x89\xec\x9d\x98\xed\x83\x9c\xea\xb7\xb9\xc2\xa0; hanja: \xe4\xb8\x89\xe8\x89\xb2\xe5\xa4\xaa\xe6\xa5\xb5) sau Taegeuk tricolor, este o variant\xc4\x83 a Taegeuk cunoscut\xc4\x83 din vechime. \xc3\x8en loc de cele dou\xc4\x83 jum\xc4\x83t\xc4\x83\xc8\x9bi ale cercului \xc3\xaen forma de virgul\xc4\x83 sau lob, de culoare albastr\xc4\x83 \xc8\x99i ro\xc8\x99ie, reprezent\xc3\xa2nd respectiv p\xc4\x83m\xc3\xa2ntul \xc8\x99i cerul, diagrama aceasta con\xc8\x9bine trei lobi - lobul (\xe2\x80\x9epa\xe2\x80\x9d) al treilea, de culoare galben\xc4\x83, reprezent\xc3\xa2nd omenirea. Acest simbol a fost utilizat in logo-ul oficial al Jocurilor Olimpice de Var\xc4\x83 de la Seul din 1988, \xc3\xaenso\xc8\x9bind cele cinci cercuri olimpice. Simbolul Sam taegeuk a devenit popular \xc3\xaen decorarea unor evantaie.'